b'\n_START_ARTICLE_\nAilo Mikkelsen Gaup\n_START_SECTION_\nOppvekst og skolegang\n_START_PARAGRAPH_\nGaup er f\xc3\xb8dt i Troms\xc3\xb8 og vokste opp der, i M\xc3\xa1ze (Masi) i Kautokeino kommune og i Alta. Han er s\xc3\xb8nn av forfatteren Laila Stien. Som ti\xc3\xa5ring solgte han fisk og malte hus for \xc3\xa5 f\xc3\xa5 r\xc3\xa5d til en 80ccm motocrossykkel. Som 16-\xc3\xa5ring flyttet han til Oslo for \xc3\xa5 g\xc3\xa5 p\xc3\xa5 motocrosslinjen ved Norges Toppidrettsgymnas i B\xc3\xa6rum.\n_START_SECTION_\nIdrettskarriere\n_START_PARAGRAPH_\nHan har bodd i Kongsberg siden 2000. Han begynte med freestyle motocross to \xc3\xa5r tidligere, vant norgesmesterskapet, og siden 2001 deltok han i internasjonale konkurranser. Gaup kj\xc3\xb8rte for produsenten Honda med en Honda CR 250. Han har sin egen bane p\xc3\xa5 Lampeland i Flesberg, hvor han ogs\xc3\xa5 har bygget seg sitt eget skumgummibasseng. I Norge er det kun to slike bassenger, og begge er private._NEWLINE_Ailo Gaup har vunnet alle norgesmesterskap i grenen FMX og vant ogs\xc3\xa5 NM i motocross-speedcross i 2004, flere \xc3\xa5r etter at han sluttet med tradisjonell motocross. Han var en av de f\xc3\xb8rste i verden til \xc3\xa5 utf\xc3\xb8re en baklengs salto med motorsykkel i 2003 og den den f\xc3\xb8rste europeiske f\xc3\xb8reren som utf\xc3\xb8rte en backflip. Han var ogs\xc3\xa5 den f\xc3\xb8rste som utvidet distansen p\xc3\xa5 backflipen fra superkicker til lange distanser. I 2004 oppfant Gaup trickset Underflip. Fortsatt er det et av de vanskeligste tricksene i FMX. Underflip gj\xc3\xb8res ogs\xc3\xa5 i BMX og trickset fins i en rekke videospill._NEWLINE_Gaup har vunnet samtlige norske mesterskap som har v\xc3\xa6rt arrangert i FMX, og han vant World Cup i 2003 og i 2004 samt verdensmesterskapet i FMX i 2004 og i 2007. Siste del av VM-serien 2007 kj\xc3\xb8rte han med \xc3\xa5pent brudd i h\xc3\xa5nden og en skulder som hele tiden gikk ut av ledd. Bruddet satte Gaup selv p\xc3\xa5 plass, etter f\xc3\xb8rst \xc3\xa5 ha dratt leddet p\xc3\xa5 plass rett etter en krasj i skumbassenget. 17. november 2007 vant han den nest siste VM-runden i Mannheim i Tyskland, og dermed kunne ingen ta han igjen i VM-sammendraget: Ailo Gaup var verdensmester.  _NEWLINE_Skadelisten hans er lang, og han har  tilsammen brukket 35 bein, komprimert ryggen og nakken, og brukket tenner. Han har v\xc3\xa6rt d\xc3\xb8den n\xc3\xa6r med indre bl\xc3\xb8dninger fra punktert lunge, skadet nyre og milt. Han er den eneste nordmannen sammen med Andr\xc3\xa9 Villa noen \xc3\xa5r senere, som noen gang har konkurrert i freestyle motocross i X Games i USA._NEWLINE_Gaup var p\xc3\xa5 midten av 2000-tallet med \xc3\xa5 dominere Dew-Tour USA, p\xc3\xa5 den tiden verdens st\xc3\xb8rste extremsportturnering, sammen med Kenny Bartram, Travis Pastrana, Jeremy Stenberg og Nate Adams._NEWLINE_Under X Games i 2006 skadet Gaup seg etter at en virvelvind tok tak i sykkelen mens han var opp ned. Etter en hasteoperasjon av Nikes ankelspesialister ble det konstatert s\xc3\xa5 store skader at det var fare for at beinet m\xc3\xa5tte amputeres. \xc3\x85tte m\xc3\xa5neder senere tok Gaup fatt p\xc3\xa5 VM sesongen og vant VM-gullet h\xc3\xb8sten 2007._NEWLINE_2008-sesongen ble litt spolert i starten p\xc3\xa5 grunn av en skulderoperasjon Gaup fikk utf\xc3\xb8rt i januar. De f\xc3\xb8rste VM-rundene i FMX gikk uten Gaup til stede. Han satset p\xc3\xa5 \xc3\xa5 v\xc3\xa6re tilbake i form i sitt eget arrangement Ailo Invitational p\xc3\xa5 Bislett Stadion 14. juni 2008._NEWLINE_H\xc3\xb8sten 2009 erkl\xc3\xa6rte Gaup FMX-karrieren for avsluttet. Han begrunnet dette med at han \xc2\xabm\xc3\xa5 ta vare p\xc3\xa5 en skr\xc3\xb8pelig kropp\xc2\xbb, med klar referanse til de mange skadene han har p\xc3\xa5dratt seg som FMX-ut\xc3\xb8ver i den absolutte verdenseliten.\n_START_SECTION_\nPriser\n_START_PARAGRAPH_\nAilo Gaup ble k\xc3\xa5ret til \xc3\xa5rets nordlending og \xc3\xa5rets nordnorske idrettsnavn i desember 2007 av Nordlys\' lesere. Han vant \xc3\xa5pen klasse p\xc3\xa5 Idrettsgallaen 2008, og han ble nesten vinner av \xc3\xa5rets navn, kun sl\xc3\xa5tt av Odd-Bj\xc3\xb8rn Hjelmeset. Vinneren av \xc3\xa5rets navn er den ut\xc3\xb8veren eller laget som stemmes frem av folket selv, basert p\xc3\xa5 nomineringen fra hovedjuryen. Han var nominert til prisen i \xc3\xa5pen klasse p\xc3\xa5 Idrettsgallaen 2004, men vant ikke den. I 2007 ble Gaup ogs\xc3\xa5 k\xc3\xa5ret til \xc3\xa5rets motorsportsut\xc3\xb8ver av Norges Motorsportforbund. 9. februar 2008 ble han k\xc3\xa5ret til \xc3\xa5rets samiske forbilde p\xc3\xa5 den samiske idrettsgallaen av Samisk idrettsforbund, Norge._NEWLINE_Under FMX Awards i mai 2008 ble han k\xc3\xa5ret til \xc2\xabBest International FMX rider\xc2\xbb og \xc2\xabBest European FMX rider\xc2\xbb for 2007\n_START_SECTION_\nNordic X Elements\n_START_PARAGRAPH_\nUnder Nordic X Elements-arrangementet p\xc3\xa5 Bislett Stadion i Oslo 14. juni 2008, arrangerte Gaup sin egen FMX-komkuranse: "Ailo Invitational". Gaup inviterte sju FMX-kj\xc3\xb8rere fra USA og Europa. De som deltok var; Ailo Gaup, Ronnie Faisst, Kenny Bartram, Derek Burlew, Massimo Bianconcini, Gabriel Villegas, \xc3\x98ystein Kj\xc3\xb8rstad og Fredrik Johansson. Ailo gaup stakk overraskende nok av med seieren i sin egen konkurranse. Det var kun fire og en halv m\xc3\xa5ned siden den omfattende skulderoperasjonen som han hadde i januar 2008. I tillegg foregikk det ogs\xc3\xa5 Vert- og streetskating. Et slikt idrettsshow har aldri blitt arrangert i Norge f\xc3\xb8r\n_START_SECTION_\nFilmskuespiller\n_START_PARAGRAPH_\nI forbindelse med Ibsen\xc3\xa5ret 2006 ble det spilt inn flere filmer til Henrik Ibsens mange teaterstykker. Serien ble kalt Ekko av Ibsen. Ailo spilte i "Dobbel salto" som bygger p\xc3\xa5 Ibsens Byggmester Solness hvor han var trapesartisten Ryszard. I \xc3\xa5r, 2008, spiller han i en ny norsk film; Jernanger, av den prisbel\xc3\xb8nte regiss\xc3\xb8ren P\xc3\xa5l Jackman, som har premiere vinteren 2009.\n_START_SECTION_\nOL-ambassad\xc3\xb8r\n_START_PARAGRAPH_\nAilo Gaup ble utnevnt som ambassad\xc3\xb8r for det en gang eventuelle Vinter-OL-arrangementet i  Troms\xc3\xb8 2018. I forbindelse med dette deltok han p\xc3\xa5 noen arrangementer som fronter Troms\xc3\xb8-2018.\n_START_SECTION_\nSosialt engasjement\n_START_PARAGRAPH_\nI 2009 ble Gaup ambassad\xc3\xb8r for Hvitt B\xc3\xa5nd Norge, en kampanje som engasjerer menn mot vold mot kvinner.\n_START_SECTION_\nTV-programmer\n_START_PARAGRAPH_\nI 2011 deltok Gaup i underholdningsprogrammet Mesternes Mester p\xc3\xa5 NRK, der han konkurrerte mot ti andre tidligere toppidrettsut\xc3\xb8vere i heller uh\xc3\xb8ytidelige grener. Han kom til finalen sammen med alpinist Finn Christian Jagge og h\xc3\xa5ndballspiller Trine Haltvik. Neste konkurranse besto av en klatre\xc3\xb8velse, som han vant, etterfulgt av en jaktstart best\xc3\xa5ende av l\xc3\xb8ping, stabling av stener i et t\xc3\xa5rn, etterfulgt av l\xc3\xb8ping f\xc3\xb8r ut\xc3\xb8verne skulle roe ned i en stol inntil pulsen var n\xc3\xa5dd et visst lavt niv\xc3\xa5. Gaup vant klatringen med klar margin, men ble sl\xc3\xa5tt av begge de andre p\xc3\xa5 t\xc3\xa5rnbyggingen, og r\xc3\xb8k dermed ut av konkurransen. Han vant fem av totalt ni delprogram, hvorav de fire siste p\xc3\xa5 rad.'